Rozhodnutie Komisie
z 9. júla 1997
o spoločnom technickom predpise týkajúcom sa všeobecných požiadaviek na pripojenie rozhrania koncového zariadenia k 64 kbit/s digitálnym neštrukturovaným prenajatým sieťam ONP (Zmena 1)
(Text s významom pre EHP)
(97/522/ES)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na smernicu Rady 91/263/EHS z 29. apríla 1991 o aproximácii právnych predpisov členských štátov, týkajúcich sa telekomunikačného terminálového zariadenia, vrátane vzájomného uznávania ich súladu [1], zmenenou a doplnenou smernicou 93/68/EHS [2], najmä na jej článok 6 ods.2, druhá zarážka,
keďže Komisia prijala opatrenie na identifikáciu typov koncových zariadení, pre ktoré je požadovaný spoločný technický predpis, ako aj pridružené cieľové prehlásenie;
keďže majú byť prijaté zodpovedajúce zosúladené normy alebo ich časti, vykonávajúce základné požiadavky, ktoré majú byť transformované do spoločných technických predpisov;
keďže v dôsledku zabezpečenia kontinuity prístupu na trhy pre výrobcov je nutné povoliť prechodné opatrenia týkajúce sa schvaľovania zariadení podľa rozhodnutia Komisie 94/821/ES [3];
keďže rozhodnutie 94/821/ES by malo byť zrušené s účinnosťou od konca prechodného obdobia;
keďže spoločný technický predpis prijatý v tomto rozhodnutí je zhodný so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie sa týka koncových zariadení, ktoré môžu byť pripájané ku koncovému bodu verejnej telekomunikačnej siete digitálnych prenajatých okruhov otvorenej siete ONP 64 kbit/s neobmedzených s integritou oktetov používajúcich rozhranie 120 ohmov a spadajúcich do pôsobnosti zosúladenej normy uvedenej v článku 2 ods.1.
2. Toto rozhodnutie zavádza spoločný technický predpis, zahŕňajúci všeobecné požiadavky na pripojenie koncových zariadení uvedených v odseku 1.
Článok 2
1. Spoločný technický predpis má obsahovať zosúladenú normu, pripravenú zodpovedným normalizačným orgánom, zavádzajúcu v aplikovateľnej miere základné požiadavky uvedené v článku 4 c), d) a f) smernice 91/263/EHS. Odkaz na normu je v prílohe.
2. Koncové zariadenia, ktorých sa týka toto rozhodnutie, majú vyhovovať spoločnému technickému predpisu uvedenému v odseku 1, majú spĺňať základné požiadavky uvedené v článku 4a) a b) smernice 91/263/EHS a majú vyhovovať požiadavkám ostatných aplikovateľných smerníc, najmä smerniciam Rady 73/23/EHS [4] a 89/336/EHS [5].
Článok 3
Oznamovacie orgány poverené realizáciou postupov uvedených v článku 9 smernice 91/263/EHS majú, vzhľadom na koncové zariadenia uvedené v článku 1 ods.1 tohto rozhodnutia, používať alebo zabezpečiť používanie zosúladenej normy uvedenej v článku 2 ods. 1, najneskôr do jedného roka od oznámenia tohto rozhodnutia.
Článok 4
1. Rozhodnutie 94/821/ES má byť zrušené s účinnosťou po jednom roku od oznámenia tohto rozhodnutia.
2. Koncové zariadenia schválené podľa rozhodnutia 94/821/ES môžu byť naďalej umiestňované na trhu a uvádzané do prevádzky s podmienkou, že takéto schválenie nie je udelené neskôr, ako jeden rok po oznámení tohto rozhodnutia.
Článok 5
Toto rozhodnutie je adresované členským štátom.
V Bruseli 9. júla 1997